2021. gada 9. janvārī

**Dārzniekam karjeras rekords un Bērziņam sudrabs U-23 Eiropas čempionātā**

Sestdien, 9. jānvārī ar vīru sacensībām iesākās 52. FIL Eiropas čempionāts un Eberspacher Pasaules kausa sestais posms. Artūrs Dārznieks sasniedza karjeras labāko rezultātu, bet Gintam Bērziņam sudrabs U-23 52. FIL Eiropas čempionātā.

Pēc pirmā brauciena no latviešiem labākais – Artūrs Dārznieks, kas ar rezultātu 48.098 sekundes ierindojās trešajā vietā. Rikam Kristenam Rozītim, finišējot 48.327 sekundēs – 13. pozīcija, bet pēc ne tik veiksmīga brauciena Gintam Bērziņam finiša laiks – 48.473 un 18. vieta.

Līderis – vācieties Fēliks Lohs *(Felix Loch),* uzrādot labāko laiku – 48.025 sekundes, bet otrais – Loha komandas biedrs Johannes Ludvigs *(Johannes Ludwig),* tautietim piekāpjoties par 0.044 sekundēm.

Otrajā braucienā Artūram Dārzniekm septītais finiša laiks, bet divu braucienu summā – 4.vieta, trešajai vietai piekāpjoties par 0.021 sekundi. Pirmais – vācietis Fēliks Lohs *(Felix Loch)* [1:35.884], otrajā pozīcijā – Johannes Ludvigs *(Johannes Ludwig)* [+0.220]*,* bet trešais – itālis Kevins Fišnallers *(Kevin Fischnaller)* [+0.287]

*“Līdz trešajai vietai divas simtadaļas, grauž. Abi divi braucieni bija ar mazām kļūdām, nevienu braucienu nenobraucu perfekti, bet kopumā tāpat esmu apmierināts ar karjeras augstāko rezultātu.”*, tā pēc otrā brauciena Artūrs Dārznieks.

Rikam Kristenam Rozītim otrajā braucienā desmitais labākais laiks, kas divu braucienu summā ļāva pakāpties uz 11. pozīciju [+0.734]. Savukārt juniors Gints Bērziņš otro btaucienu finišēja ar 11. ātrāko rezultātu un divu braucienu summā Eberspacher Pasaules kausa sestajā posmā ierindojās 14. vietā, bet 52. FIL Eiropas čempionātā izcīnīja 12. pozīciju.

U-23 Eiropas čempionātā Gints Bērziņš kāpj uz goda pjedestāla otrā pakāpiena, par 0.191 sekundi piekāpjoties vācietim Maksam Langenhanam *(Max Langenhan)* [1:36.577]. Savukārt trešais U-23 Eiropas čempionātā – Langenhana komandas biedrs Elias Moritzs Bollmans (Elias Moritz Bollmann) [+0.614].

U-23 Eiropas čempionāta sudraba medaļas ieguvējs Gints Bērziņš: *“Pirmajā braucienā nokļūdījos trases lejas daļā un neizdevās arī tik labi ar kļūdu tik galā, tā bija diezgan muļķīga kļūda, bet es domāju, ka ar laiku un pieredzi viss būs kārtībā. Ar šodienu īsti līdz galam neesmu apmierināts. Mērķi bija krietni augstāki, bet visu soli pa solim un ar treneru palīdzību būs tikai labāk.”*

Plkst. 15.10 sacensības turpināsies ar divvietīgo ekipāžu startiem, kuros piedalīsies arī visas trīs Latvijas ekipāžas: Oskars Gudramovičs/Pēteris Kalniņs, Andris Šics/Juris Šics, kā arī jaunie censoņi Mārtiņš Bots/Roberts Plūme.

Divvietīgo ekipāžu startiem seko līdzi tiešraidē Helio un Shortcut kanālā Best4Sport TV.

Sestdiena, 9. janvāris  
  
15.10 1.brauciens - Divvietīgās ekipāžas  
16.30 2.brauciens - Divvietīgās ekipāžas

 Svētdiena, 10. janvāris  
  
10.35 1. brauciens - Sievietes  
11.55 2. brauciens - Sievietes  
13.50 Komandu stafete

Informāciju sagatavoja:

LKSF sabiedrisko attiecību speciāliste

Ieva Ose

Tel. 28266456